text: cegesqui: de desembre 2015
  Etiquetes: FORMACIÓ, VIDEO Enllaços a aquest missatge
  De nou la secció d'esquí del CEG ha preparat el Curs d'iniciació a l'esquí de muntanya.
  L'objectiu és assolir les nocions mínimes per a la pràctica de l'esquí de muntanya de forma autònoma i amb seguretat.
  Cap de setmana 30/31 de gener: sortida pràctiques a La Molina (tècniques de progressió en ascens i descens). Sortida cim per la Cerdanya. (Seguretat en pendents de neu dura/gel). Sessió de Gestió del Risc, nivologia i allaus.
  Divendres, Dissabte i Diumenge 12/14 de febrer, sortida opcional Cicle d'esquí de Muntanya del CEG.
  Les places són limitades i es reserven per estricte ordre d'inscripció. La inscripció serà complerta un cop es fagi efectiu el pagament.
  Per a més informació i inscripcions podeu adreçar-vos a la secció d'esquí de muntanya del CEG: esqui@cegracia.cat o bé a la secretaria del Club per telèfon o personalment de dilluns a dijous de 18 a 22 h. al Passatge Mulet 4 de Barcelona, tel: 93.237.86.59.
  I també passaran els dies clars i tornarà la neu, tancant el cicle, o obrint-lo, tant se val..
  Dies de bonança arreu, la neu marxa ràpidament de les muntanyes. L'hivern arriba tenyit de fosc però la neu hi és encara que sigui ben amunt!
  Cota 1.714 m. de la pista d'Arres de Sus a Uishèra-Cabana d'Uishèra-Passada de Miquelet-Tuc d'Uishèra (2.338 m.)-Cabana de Sasseuba-Cota NE. del Còth de Laurit (2.288 m.) Còth de Laurit-Cabana d'Uishèra
  Des del petit nucli d'Arres de Sus enfilem la pista amb vehicle 4x4 fins a la cota 1.714 m. just a tocar d'una cabana, a partir d'aquí una petita allau de pedres barra el pas. Ara toca caminar amb els esquís a l'esquena fins a la cabana d'Uishèra.
  Deixem pes a la cabana on passarem la nit i enfilem la Passada de Miquelet, amb la neu justa per arribar amb esquís al capdamunt. Des d'allà pel vessant NE i el llom arribem amb esquís als peus fins a pocs metres del Tuc d'Uishèra. Ràpid descens NE cap al Plan de Laurit amb neu prou bona, una mica dura i crostada a dalt i primavera allà on toca el sol. Des de la cabana de Sasseuba remuntem el bosc fins al Còth de Laurit i la seva cota NE. Retorn al Còth Laurit i bon descens amb neu primavera fins a la cabana d'Uishèra.
  Nit plàcida amb festival de vi, arengades, botifarra, etc... un plaer pels sentits!
  Cabana d'Uishèra-Còth de Laurit-Cota NE. del Còth de Laurit (2.288 m.)-Passada de Simonet-Estanh Redon de Vilamòs-Còth der Estanh-Montlude (2.518 m.)-Cota NE. del Còth de Laurit-Còth de Laurit-Cabana d'Uishèra-Cota 1.714 m. de la pista d'Arres de Sus
  +1.100 m.
  Sortim d'hora amb una albada tenyida de núvols alts. Enfilem ràpidament el Còth de Laurit i des d'allà arribem la cota NE que tenim a tocar. Treiem pells i encetem un llarg flanqueig amb neu vidriosa que fa una mica de respecte. Arribem a tocar de la Passada de Simonet i des d'allà en suau descens arribem prop de l'Estanh Long de Vilamòs. Per arribar a l'Estanh Redon és possible anar-hi pel camí d'estiu des de les cabanes que hi han a l'altra banda de l'Estahn o enfilar directament per l'esquerra del barranc en un curt flanqueig sobre l'Estahn.
  Arribats al Còth der Estanh descalcem esquís i enfilem a peu, uns amb esquís a l'esquena i d'altres sense, els darrers 200 metres d'ascensió. El terreny es redreça, el dia és gris i dubten de l'estat de la neu. El vessant N del Montlude presenta una precarietat absoluta pels efectes del vent. Des de dalt del cim i ja amb sol iniciem un descens màgic amb prou bona neu. Una petita remada per superar un collet i aviat serem a l'Estanh Long de Vilamòs. Des d'aquí anem a buscar la carena que des de la Passada de Simonet ens durà amb excel·lents vistes fins a la cota NE. del Còth de Laurit. De nou baixem el Còth amb neu primavera. Ja a la cabana d'Uishèra només queda recollir estris del sojorn i acabar de baixar els poc més de 200 m. de desnivell que ens separen dels cotxes, es fan llargs!
  Anna, Enric, Jesús, Josep Maria, Manolo Oriol, Pep i Roser
  Bones i esperem que blanques traces!
  Etiquetes: PIRINEUS, VAL D'ARAN Enllaços a aquest missatge
  29è cicle de sortides per a esquiadors de muntanya
  Publicat per Agusti Garcia 2 comentaris
  Encén el vi. Joan Vinyoli
  Travessa circular per la Bigorra 5-8 de desembre 2015 +3290 -3700 D/S3-S4 ***
  La Mongie - Refugi de la Glère - Turon de Neouvielle - Cabana d'Aygues Cluses, Refugi de la Campana de Cloutou - La Mongie.
  Dissabte 5 de desembre: La Mongie - Refugi de la Glère (Per pas de Quatre Termes, Coll de Tracens i Hourquette de Mounicot) +864 -1030m 14km Tres colls, dos amb grampons.
  Sortim tard de La Mongie, preparar les motxilles per quatre dies de ruta de refugis lliures no és fàcil, pugem telecadires fins als Quatre Termes a 2500m On comencem la ruta. L'objectiu és passar pel Coll de Crabes, però enduts per una necessitat vital d'ensigalada primerenca ens enfilem per una canal estreta que hi ha abans del coll (que queda amagat per la carena), tant estreta que dalt de tot cal treure's la motxilla per passar. El pas es fa amb grampons i piolet i a mitja canal trobem un pitó, per si la corda i tal... No és el cas, no portem corda...
  Des del coll fem el descens S3 amb bona neu fins la cabana d'Aygues Cluses on deixem part del menjar i sacs de dormir (A la Glère hi ha mantes), continuem la ruta cap al Coll de Tracens i d'aquest cap a l'Hourquette de Mounicot, el terreny és planer i la manca de molta neu dificulta traçar l'itinerari i es fa lenta la progressió. Arribem sota l'Hourquette i ens cal posar de nou els grampons. Arribem al coll just per ordenar el material i treure el frontal. Fem el descens cap a la Glère amb els llums del frontal intentant no errar l'itinerari que és força laberíntic per la presència de grans rocs, llacs, petites fondalades, etc. Arribem al refugi a les 20'05h
  El refugi de la Glère és molt confortable, es poden utilitzar les mateixes habitacions i el menjador que quan és guardat. Hi ha estufa i llenya a disposició.
  Diumenge 6 de desembre: Refugi de la Glère - Cabana d'Aygues Cluses (Pel coll de coma Estreta - Turon de Neouvielle - Bretxa de Chausenque - Coll de Madamette ) Cim i dos colls, un d'ells amb grampons, el descens a la gelera de Malportet amb grampons igual que la Bretxa.
  18km +1390 -1319m
  La nit m'envolta, les llums se'm tornen fosques, t'escric a les parets, m'allunyo de les coses.
  Com que la ruta serà curta i el dia llarg sortim amb la calma del refugi, ai, o era a l'inrevés... L'ascensió del Turón de Neouvielle des de la Glère fins al coll de Coma Estreta 2760m es fa llarga i entretinguda, puja baixa constant guanyant poc desnivell. Des del coll fins el cim 3030m les condicions no són gaire bones a la carena i fem gairebé tot el recorregut a peu. Hem tardat molt més del previst i el Jaume ens reconforta al cim amb un caldo, que no fa guanyar temps però que entra molt bé.
  El descens per anar a buscar la Bretxa de Chausenque es complica, l'accés a la gelera de Malportet fa un salt amb males condicions de neu. Finalment trobem un pas força dret que ens permet desgrimpar amb grampons i enllaçar després amb els esquís als peus fins els Llacs Verts 2630m. Toca remuntar la Bretxa de Chausenque 2790m, que és força dreta, tornem a posar grampons i ens enfilem sense dificultats fins el mateix coll, són les 17'30h, ja assumim que la ruta serà també nocturna. Fosquejant fem el descens en direcció Nord-Est, per sota l'Hourquette d'Aubert, ja amb els frontals gaudim d'un bon descens, la neu està compactada i molt esquiable. A la cota 2300 tornem a posar pells i fem un recés per fer aigua i menjar. La nit és agradable, no fa fred, no fa ni un bri de vent, gaudim de la foscor.
  Remuntem per pendents suaus primer i més drets després fins al Coll de la Madaméte 2500m, la veritat és que comencem a estar cansats, encara que la ruta es fa agradable i hi ha molt bon ambient. El descens del Coll de Madaméte és suau i tornem a gaudir d'uns bons trams esquiables. Ja a prop de la cabana trobem aigua i aprofitem per carregar, arribem al refugi a les 22h, amb ganes de sopar tranquils, estirar-nos i comentar la jugada.
  Dilluns 7 de desembre: Cabana d'Aygues Cluses - Refugi de la Campana de Cloutou (Per l'Hourquette Nere, Llac de Bastan, Hourquette de Callderolles) Dos colls, un d'ells amb grampons. 7km +530 -450m
  Després de descansar a la cabana d'Aygues Cluses, que tot i ser austera és confortable, ens llevem tard i sortim de la cabana encara més tard. Un dia tranquil, seguim amb el bon temps i sense bri de vent. El primer coll es fa suau i fàcil, descens força esquiable fins al llac de Bastan on toca remuntar l'Hourquette de Callderolles. El coll és dret i acabem pujant el darrer tram a peu. El descens fins el refugi de la Campana de Cloutou no és gaudeix gaire, la manca de neu la suavitat del relleu i els obstacles dificulten la progressió.
  El refugi de la Campana de Cloutou és molt acollidor, també es fan servir les mateixes instal,lacions que a l'estiu amb el refugi guardat. No té reserva de llenya però algú amablement ens ha deixat un tronc a la porta, que convertim en escalfor i bon rotllo a l'interior.
  Dimarts 8 de desembre: Refugi de la Campana de Cloutou - La Mongie (Pel llac de Cloutou i la Bretxa Nord de Contadé) Ascenció i descens de la bretxa amb grampons. 10km +510 -850m
  Sigueu, doncs, benvinguts a aquest petit i senzill laberint descobriu cada racó, cada indret, on sempre podreu deixar la vostra petjada.
  La ruta des de Cloutou per saltar pel coll de Contadé és un autèntic laberint, ruta sinuosa, gens evident i de bonics petits racons i fondalades. Sempre és una sensació estranya foquejar per sobre d'un llac gelat, travessem el Llac de Cloutou gaudint del paisatge i ja pensant en la cervesa de final de trajecte... però encara queda...
  L'accés al coll de Contadé és precari i mancat de neu, ens hem d'enfilar per un pendent força dret amb grampons i piolet a la bretxa que queda a la dreta, que l'anomenarem Bretxa Nord de Contadé. La bretxa és molt estreta i la sortida és encara més dreta que a l'altra banda, baixem per un tram curt de mixte (PD) roca i neu fins al punt d'obertura de la canal, molt dreta. El Jaume i el Pep ataquen el descens amb els esquís S4, a mitja pala la frase "fa yuyu" fa desistir la resta del grup que baixem un tram força llarg amb grampons i piolet. Superada la part més difícil només queda atacar el darrer tram de descens que sense gaire dificultat ens deixa a les pistes de la Mongie... el bar ens espera amb la nostra cervesa.
  Anna, Pep, Jaume, Lluís, Manel, Agus, Carles, Ricard. Video de'n Carles:
  Pd: el track no el publiquem no fos cas que us perdéssiu !!
  Etiquetes: ***, BIGORRA, ENSIGALADA, P.CENTRAL, PIRINEUS, TRAVESSA Enllaços a aquest missatge
  el vídeo dels dimecres... dies de colls i canals ;)
  Cap des Clòsos i Serra de Cardigassos
  Dissabte, 28 de novembre 2015
  Una mica tard pugem cap a Beret sense una idea fitxa, de moment anem cap al Cap des Clòsos. Poc a poc la boira marxa i ens deixa un dia magnífic amb un paisatge nevat impensable només 10 dies abans. Arribats al Cap des Clòsos ens trobem amb els nostres companys aranesos bons coneixedors del territori. Decidim seguir les seves traces fins a la Serra de Cardigassos. Des d'aquí baixem entre arbres fins a la cabana de Parros des d'on decidim retornar per pista fins a Beret.
  El Carles descriu molt bé en la seva piulada les condicions només afegir que ha estat un primer dia de neu excel·leeeent!!!
  Era Peülha i coll a 2.437 m.
  Diumenge, 29 de novembre 2015
  Avui toca buscar neu fresca a cotes altes i això és el que fem. Ben aconsellats sortim de la Bonaigua fins al cim de l'Era Peülha on el vent ha fet feina. Des d'aquí comença la festa! Gaudirem de 3 magnífics descensos d'aquells que costen d'oblidar i més a inici de temporada. La temptació de baixar cap a Ruda era gran però avui hem de tornar a casa.